Fra klokken 17 er der igen normal togdrift mellem Randers og Skørping.

Efter en hel dag med togproblemer mellem Randers og Skørping, kommer togene nu igen til at køre efter normal køreplan. Siden torsdag morgen har togene holdt stille, og der har i stedet kørt togbusser mellem Randers og Skørping. Klokken 16, er togne så småt begyndt at køre igen, stadig suppleret af togbusser, og fra klokken 17 burde togene køre efter normal køreplan igen. Problemerne på strækningen skyldtes, at et kabel var blevet gravet over, men efter at det itugravede kabel var blevet repareret, var der stadig fejl på systemerne på strækningen. Det viste sig, at et modem også var gået i stykker i forbindelse med, at kablet var blevet gravet over, at der skulle skaffes nye komponenter til modemet, inden det igen fungerede korrekt, og alle systemer på strækningen igen var oppe at køre.